ລັດຖະມົນຕີດ້ານເສດຖະກິດການຄ້າ 10 ປະເທດອາຊຽນຢ້ຽມຢາມຈີນແລະໄດ້ຮັບໝາກຜົນຢ່າງອຸດົມສົມບູນ
(GMT+08:00) 2013-10-29 18:12:57 cri
ຕາມຂ່າວCRI: ເພື່ອສະເຫຼີມສະຫຼອງອາຊຽນກັບຈີນສ້າງຕັ້ງສາຍພົວພັນຄູ່ຮ່ວມມືຍຸດທະສາດຄົບຮອບ10ປີ, ກະຊວງການຄ້າຈີນໄດ້ເຊື້ອເຊີນຄະນະຜູ້ແທນລັດຖະມົນຕີເສດຖະກິດການຄ້າອາຊຽນເດີນທາງມາຢ້ຽມຢາມຈີນແຕ່ວັນທີ22ຫາວັນທີ26ຕຸລານີ້, ໄດ້ຈັດກິດຈະກຳ, ການໂຄສະນາການຄ້າແລະການລົງທຶນຢູ່ນະຄອນເສິງຕູ, ນະຄອນຊຽງໄຮ້ແລະນະຄອນຫຼວງປັກກິ່ງ. ເມື່ອເວົ້າເຖິງການເດີນທາງຢ້ຽມຢາມຄັ້ງນີ້, ທ່ານນິວັດທຳຣົງ ບຸນຊົງໄພສານ, ຮອງນາຍົກລັດຖະມົນຕີໄທ, ລັດຖະມົນຕີວ່າການກະຊວງການຄ້າໄທໄດ້ສະຫຼຸບດ້ວຍຄຳທີ່ວ່າ "ສຳເລັດຜົນຢ່າງຈົບງາມ, ໄດ້ຮັບໝາກຜົນຢ່າງອຸດົມສົມບູນ ".
ນັບແຕ່ວັນທີ22ຕຸລານີ້ເປັນຕົ້ນມາ, ຄະນະຜູ້ແທນລັດຖະມົນຕີດ້ານເສດຖະກິດການຄ້າອາຊຽນເລີ່ມເດີນທາງມາຢ້ຽມຢາມຈີນ. ຄະນະຜູ້ແທນປະກອບດ້ວຍຫຼາຍທ່ານ, ເຊິ່ງມີສະມາຊິກລວມທັງລັດຖະມົນຕີເສດຖະກິດການຄ້າລາວ, ໄທ, ບຣູໄນ, ກໍາປູເຈຍ, ມຽນມາ, ຟີລິບປີນ, ຫວຽດນາມ, ສິງກະໂປ, ເອກອັກຄະລັດຖະທູດອິນໂດເນເຊຍແລະມະເລເຊຍປະຈຳຈີນ, ພ້ອມດ້ວຍທ່ານລິມ ໂຫງ ຮິນ, ຮອງເລຂາທິການໃຫຍ່ອາຊຽນ. ສິ່ງທີ່ໜ້າສົນໃຈແມ່ນ, ຄະນະຜູ້ແທນໄດ້ເລືອກເອົາລົດໄຟຄວາມໄວສູງເປັນພາຫະນະຂອງການຢ້ຽມຢາມ, ທ່ານຫຼີເຄີ້ສຽງ, ນາຍົກລັດຖະມົນຕີຈີນກ່າວວ່າ, ນີ້ແມ່ນການສະແດງໃຫ້ເຫັນເຖິງລະບົບທາງລົດໄຟຄວາມໄວສູງຂອງຈີນໃຫ້ຄະນະຜູ້ແທນໄດ້ຮູ້ຈັກຢ່າງແທ້ຈິງ.
ຢູ່ນະຄອນເສິງຕູ, ເທດສະບານແຂວງເສສວນ, ເຊິ່ງເປັນບ່ອນຢ້ຽມຢາມແຫ່ງທຳອິດ, ລັດຖະມົນຕີເສດຖະກິດການຄ້າບັນດາທ່ານໄດ້ສວຍໂອກາດງານວາງສະແດງຕາເວັນຕົກເພື່ອຍາດແຍ່ງໃຫ້ວິສາຫະກິດເສສວນໄປລົງທຶນຢູ່ອາຊຽນ. ນອກຈາກພາກຕາເວັນຕົກຂອງຈີນ, ເຂດການຄ້າເສລີຊຽງໄຮ້ເຊິ່ງຖືກຫວັງໃຫ້ເປັນບ່ອນທົດລອງຂອງການປະຕິຮູບຮອບໃໝ່ຂອງຈີນກໍ່ໄດ້ຮັບຄວາມເອົາໃຈໃສ່ໃນລະດັບສູງຈາກບັນດາລັດຖະມົນຕີເສດຖະກິດການຄ້າຂອງອາຊຽນ. ໃນໄລຍະຢູ່ນະຄອນຫຼວງປັກກິ່ງ, ທ່ານເຫຼີເຄີ້ສຽງ, ນາຍົກລັດຖະມົນຕີຈີນແລະທ່ານວ່າງຢາງ, ຮອງນາຍົກລັດຖະມົນຕີຈີນໄດ້ຕ້ອນຮັບການເຂົ້າຢ້ຽມຄຳນັບຂອງຄະນະຜູ້ແທນລັດຖະມົນຕີເສດຖະກິດການຄ້າອາຊຽນຕາມລຳດັບ. ທ່ານຫຼີເຄີ້ສຽງກ່າວວ່າ, ຈີນຍິນດີຕ້ອນຮັບ ວິສາຫະກິດອາຊຽນມາລົງທຶນຢູ່ຈີນ, ພ້ອມກັນນັ້ນກໍ່ສົ່ງເສີມໃຫ້ວິສາຫະກິດຈີນໄປລົງທຶນຢູ່ອາຊຽນໃນດ້ານທາງລົດໄຟແລະພື້ນຖານໂຄງລ່າງອື່ນໆ. ສະພາບການເຊື່ອຈອດກັນມີຜົນດີຕໍ່ການພັດທະນາດ້ານການຄ້າແລະການແລກປ່ຽນການຮ່ວມມືແມ່ນສຳຄັນຫຼາຍ.
ທ່ານນິວັດທຳຣົງ ບຸນຊົງໄພສານ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຄ້າໄທກ່າວວ່າ, "ຂ້າພະເຈົ້າຮູ້ສຶກປິຕິຊົມຊື່ນແລະແຈ້ງໃຫ້ຊາບ, ເຈົ້າໜ້າທີ່ຈີນແລະອາຊຽນຈະປຶກສາຫາລືກ່ຽວກັບລາຍລະອຽດຕ່າງໆເພື່ອຍົກລະດັບເຂດການຄ້າເສລີຈີນ-ອາຊຽນໃນກອງປະຊຸມຮ່ວມເຂດການຄ້າເສລີອາຊຽນທີ່ຈະຈັດຂຶ້ນຢູ່ນະຄອນຫຼວງບາງກອກໃນຕົ້ນເດືອນພິຈິກໜ້ານີ້, ເວົ້າສຳລັບການລົງທຶນດ້ານການຄ້າລະຫວ່າງຈີນ-ອາຊຽນ, ປີໜ້າຈະເປັນປີທີ່ມີຄວາມໝາຍສຳຄັນເປັນຂີດໝາຍໃນປະຫວັດສາດອີກປີໜຶ່ງ."
ບັນດາລັດຖະມົນຕີເສດຖະກິດການຄ້າອາຊຽນເຫັນວ່າ, ການຢ້ຽມຢາມໃນຄັ້ງນີ້ໄດ້ສ້າງພື້ນຖານອັນດີງາມໃຫ້ແກ່ການຮ່ວມມືໃນອະນາຄົດລະຫວ່າງສອງຝ່າຍ, ບັນດາຜູ້ແທນມີຄວາມໝັ້ນໃຈຢ່າງເຕັມທີ່ຕໍ່ການບັນລຸເປົ້າໝາຍທີ່ເຮັດໃຫ້ມູນຄ່າການຄ້າລະຫວ່າງອາຊຽນກັບຈີນບັນລຸ500ຕື້ໂດລາໃນປີ2015ແລະບັນລຸ 1000ຕື້ໂດລາໃນປີ2020.